ET Euroopa Liidu Teataja C 237/36

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 237/07

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„TERRA D’OTRANTO”

EÜ nr: IT-PDO-0117-1519-01.03.2011

KGT ( ) KPN ( X )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus —  Geograafiline piirkond — ☒ Päritolutõend —  Tootmismeetod —  Seos piirkonnaga —  Märgistus — ☒ Riiklikud nõuded — ☒ Muu (täpsustada)

2. Muudatus(t)e liik

—  Koonddokumendi või kokkuvõtte muutmine — ☒ Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

3.1. Toote kirjeldus

Spetsifikaati muudeti nii, et lisati tüüpiliste kirjeldavate omaduste mediaanid, jäeti välja sensoorse testiga saadud punktiarv 6,5 (mis on kaotanud oma tähenduse) ning võeti üle meetodiga COI/T20 (dokument nr 22) ette nähtu. Organoleptiliste omaduste analüüsi on lisatud mõned täpsustused, mis tulenevad juhtudest, kui üks kahest kohalikust sordist esineb ülekaalukamalt kui teine.

Uue meetodi kohaldamisel muutub kirjeldus järgmiselt:

— värvus: roheline või helerohelise varjundiga kollane;

— lõhn: keskmise tugevusega puuviljaline (asjaomase tunnuse mediaan 3–6) õige küpsusastmega oliivi lõhn, millel on kerge leheline varjund;

— maitse: keskmise tugevusega puuviljaline (asjaomase tunnuse mediaan 3–6) õige küpsusastmega oliivi maitse; keskmine või kerge vürtsikas ja mõru varjund vastavalt korjamisperioodile (mediaan vahemikus 0–6). Lisaks korjamisperioodi ja ülekaaluka esinemise mõjule on puuviljalisusele omased ka oliivipuu lehtede, vastniidetud muru, kardi/artišoki/siguri (sort „Ogliarola”) ja puuviljade/tomati/metsamarjade (sort „Cellina”) noodid.

Mõned muudatused on tehtud ka keemilistes parameetrites, st on vähendatud oleiinhappe protsendina väljendatud maksimaalset happesust (< 0,8-lt < 0,65-le) ja natuke suurendatud linoleenhappe sisaldust (<= 0,70-lt <= 0,8-le) ja K232 väärtust (<= 2,10-lt <= 2,20-le). Need muudatused on tingitud asjaolust, et tahetakse suurendada kahe kõnealuses geograafilises piirkonnas enim levinud sordi „Cellina di Nardò” ja „Ogliarola Salentina” esindatust ja nende kasutamisel on linoleenhappe sisaldus ja K232 väärtus veidi erinevad võrreldes ainult ühest sordist saadud õlidega, mis olid varem palju vähem levinud.

3.2. Päritolutõend

Spetsifikaat on viidud vastavusse määruse (EL) nr 1898/2006 sätetega, lisades sinna menetlused, mida ettevõtjad peavad kasutama päritolutõendi(te) esitamisel.

3.3. Riiklikud nõuded

On jäetud välja kohustused, mis olid ette nähtud 15. veebruari 1992. aasta seadusega nr 169 (millega reguleeriti ekstra neitsioliiviõli ja neitsioliiviõli kontrollitud päritolunimetuste tunnustamist) ja ministri määrusega nr 573/93.

3.4. Muu

Muudatuste taotleja on Consorzio di tutela dell’olio extra vergine di oliva „Terra d’Otranto”, kellel on volitused muudatuste esitamiseks. See organisatsioon loodi pärast taotluse esitamist kaitstud päritolunimetuse „Terra d’Otranto” kohta. Varem tegeles sellega ühendus APROL, kuhu kuulusid vähemalt seitsme oliivitootjate ühenduse juhid.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„TERRA D’OTRANTO”

EÜ nr: IT-PDO-0117-1519-01.03.2011

KGT ( ) KPN ( X )

1. Nimetus

„Terra d’Otranto”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Toote kirjeldus, mida punktis 1 esitatud nimetus tähistab

„Terra d’Otranto” on ekstra neitsioliiviõli, millel on järgmised keemilised ja organoleptilised omadused:

— maksimaalne happesus 0,65 %;

— peroksiide <= 14 MeqO2/kg;

— K232 <= 2,20;

— K270 <= 0,170;

— linoleenhape <= 0,8;

— värvus: roheline või rohelise varjundiga kollane;

— lõhn: keskmise tugevusega puuviljaline (asjaomase tunnuse mediaan 3–6) õige küpsusastmega oliivi lõhn, millel on kerge leheline varjund;

— maitse: keskmise tugevusega puuviljaline (asjaomase tunnuse mediaan 3–6) õige küpsusastmega oliivi maitse.

Lisaks korjamisperioodi ja ülekaaluka esinemise mõjule on puuviljalisusele omased ka oliivipuu lehtede, vastniidetud muru, kardi/artišoki/siguri (sort „Ogliarola”) ja puuviljade/tomati/metsamarjade (sort „Cellina”) noodid.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Ekstra neitsioliiviõli „Terra d’Otranto” tootmiseks kasutatavad oliivid peavad olema kasvatatud, toodetud ja pressitud üksnes punktis 4 määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta

Ekstra neitsioliiviõli „Terra d’Otranto” tuleb turule lasta klaasist või plekist anumates, mille maht on kuni 5 liitrit. Ekstra neitsioliiviõli „Terra d’Otranto” peab olema pakendatud geograafilises tootmispiirkonnas, sest nii on kõige paremini tagatud toote päritolu kontroll ja pakendamata toote piirkonnast väljaveol võivad halveneda või kaduda punktiga 3.2 kindlaks määratud eriomadused, eelkõige ekstra neitsioliiviõlile „Terra d’Otranto” iseloomulikud kardi/artišoki/siguri noodid. Polüküllastumata rasvhapete suure sisalduse tõttu võib toode kaotada hapnikuga kokku puutudes, näiteks ümbervalamise, pumpamise, transpordi ja mahalaadimise käigus, oma algupärased organoleptilised omadused, ning see on palju tõenäolisem siis, kui villimine toimub väljaspool tootmispiirkonda.

3.7. Erieeskirjad märgistamise kohta

Nimetus „Terra d’Otranto” peab olema märgisel selgete ja kustumatute tähtedega, mis eristuvad selgelt muudest võimalikest märgetest, ning sellele peab otsekohe järgnema tähis Denominazione di origine protetta (kaitstud päritolunimetus) või selle lühend DOP (KPN) ja samuti KPN-i Euroopa Liidu graafiline sümbol.

Kõikidele tootmisse antud pakenditele peab olema kantud pakendaja poolt kontrollplaani kohaselt antud järjekorranumber.

Mis tahes kirjeldused, mille kasutamine ei ole sõnaselgelt lubatud, on keelatud, sh järgmised omadussõnad: fine, scelto, selezionato, superiore.

Samuti on lubatud viidata ettevõtte nimele, ärinimele ja kaubamärgile, kui sellel ei ole kiitvat tähendust ja see ei eksita ostjat.

Märgisel peab olema esitatud õli valmistamiseks kasutatud oliivide tootmisaasta.

4. Geograafilise piirkonna täpne määratlus

Kaitstud päritolunimetusega toote „Terra d’Otranto” tootmispiirkond hõlmab tervet Lecce provintsi, Taranto provintsi ja osa Brindisi provintsist. See Joonia ja Aadria mere vaheline piirkond moodustab kaare, mis ulatub Murge Taratine mäeahelikust ja Brindisi Murge kagunõlvadest Lecce tasandiku ja Serre kallakuteni kahe mere ristumiskohas.

5. Seos geograafilise piirkonnaga

5.1. Geograafilise piirkonna eripära

Toote omadused on tihedalt seotud piirkonna pinnase ja ilmastiku tingimustega. Toote „Terra d’Otranto” eripärased omadused on tekkinud tänu siinsetele keskkonnateguritele ja piirkonnale iseloomulikele sortidele. Siinne pinnas on tuntud oma väga ühtlase koostise poolest, mille moodustavad kriidiajastust pärinev lubjakivi, mida katavad tertsiaarajastust pärit lubjakivikiht ja pliotseeni- ja pleistotseeniajastust pärinev lubjakivi-, liiva- ja savisete. Selline pinnas on kas pruun või punane, sageli koos lubjakivikaljudel olevate vahelduvate kihtidega. Pinnavormidest on sellele piirkonnale iseloomulikud ulatuslikud tasandikud, mida piiravad ning mille vahel paiknevad madalad ja tasased künkad. Piirkonnas ei ole pinnaveekogusid, ent siin leidub rikkalikult maa-aluseid veesooni, mistõttu võib kogu piirkonda pidada karstialaks. Kuna piirkond paikneb rannikul ja madalatel laiuskraadidel, on seal mahe ja sageli soe kliima.

5.2. Toote eripära

Kõnealuse geograafilise piirkonna oliivikasvatuse traditsioonid põhinevad kahe kohaliku sordi „Cellina di Nardò” ja Leccest pärit „Ogliarola” ülekaalukal esinemisel, mis annabki neist toodetud õlile eripärased omadused. Tänu asjaolule, et nimetatud kahe sordi osakaal on vähemalt 60 %, on õlil ainulaadsed organoleptilised omadused. Sõltuvalt sellest, kumb sort on ülekaalus, on õli maitses tunda kas kardi/artišoki/siguri või tomati/metsamarja noote.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Oliivikasvatus on selle piirkonna peamine tootmisharu. Sel on kohalikus majanduses määrava tähtsusega roll. Kuni 19. sajandini hõlmas geograafiline nimetus „Terra d’Otranto” ka Lecce, Brindisi ja Taranto provintse. Oliivipuud on alati olnud selle piirkonna lahutamatuks osaks ja oliividest pressiti nn väärtuslikku vedelikku. Nimetuse „Terra d’Otranto” päritolu on samuti seotud selle piirkonna oliivikasvatuse ajalooga. Antiikajal alustati siin oliivide kasvatamist foiniikia ja kreeka kolooniates. Seda traditsiooni jätkasid 10. sajandil siia elama asunud basiliaani mungad ja nende töö tulemusena tekkis Terra d’Otrantos esimene edukas oliiviõli turg. Terra d’Otranto on Salento piirkonna keskaegne nimetus, kuna Otranto oli keskajal kogu piirkonna tähtsaim linn.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Terra d’Otranto” spetsifikaadi muutmise taotluse 21. detsembri 2010. aasta Itaalia Vabariigi Teatajas nr 297. Toote spetsifikaadi täielik tekst on saadaval järgmisel veebisaidil:

http://www.politicheagricole.it/flex/cm/pages/ServeBLOB.php/L/IT/IDPagina/3335

või otse põllu-, toidu- ja metsamajandusministeeriumi veebisaidil (http://www.politicheagricole.it), klõpsates „Qualità e sicurezza” („Kvaliteet ja ohutus”; ekraanil ülal paremal) ning seejärel „Disciplinari di produzione all’esame dell’UE” („ELi läbivaatuseks esitatud spetsifikaadid”).

(1) ELT L 343, 14.12.2012, lk 1.

(2) Asendatud määrusega (EL) nr 1151/2012.

(3) Vt joonealust märkust 2.

(4) Vt joonealust märkust 2.